google/wiki40b huggingface dataset:
Edvīns Vecumnieks

Dzīvesgājums

Dzimis 1935. gada 21. aprīlī Viesītes pilsētā. Mācījās Viesītes pilsētas skolā, līdz 1959. gadam studēja Rīgas Politehniskā institūta Arhitektūras fakultātē. Pēc tam strādāja par pieminekļu un muzeju daļas vecāko inženieri Kultūras ministrijā (1959-1961), inženieri-konstruktoru ražošanas kombinātā LATTORGMONTĀŽREKLĀMA (1961-1963), arhitektu grupas vadītāju projektēšanas institūtā CENTROSOJUZ (1963-1970).
Kā institūta "Komunālprojekts" tehniskās daļas galvenais arhitekts (1970-1994) piedalījās Jūrmalas sanatorijas "Rīgas Jūrmala" projektēšanā (1972-1973), veidoja Rīgas veikalu, kafejnīcu un grāmatnīcu interjerus. 1985. gadā piedalījās Uzvaras parka monumenta projektēšanā Rīgā un Krišjāņa Barona pieminekļa izveidē Siguldā. 1987. gadā projektēja Paula Stradiņa krūšutēla projektēšanā pie Viesītes vidusskolas (tēlnieks Kārlis Jansons).
Pēc Latvijas valsts neatkarības atgūšanas laikā bija Latvijas Arhitektu savienības Valdes priekšsēdētājs (1989-1992), bija Rīgas pilsētas Tautas deputātu padomes, vēlāk Rīgas domes deputāts un Rīgas pilsētas attīstības komisijas vadītājs (1991-1993). No 1994. līdz 2003. gadam bija Vecumnieka arhitektu biroja vadītājs, kopš 2003. gada arhitektu biroja "Vecumnieks un Bērziņi" valdes loceklis, nodarbojās ar viesnīcu būvi Vecrīgā un Jūrmalā, kā arī izveidoja Otrā pasaules kara piemiņas ansambļus Lestenē un Rīgā.
Ananass

Augļi

Cekulainā ananasa augļi arī tiek saukti par ananasiem. Pēc ārējā izskata tie atgādina lielus priežu čiekurus. Angļu valodā tos tā arī sauc par “priežu āboliem” (pineapples). Atkarībā no šķirnes un augšanas apstākļiem ananasa masa var būt no 2 līdz 15 kg. Izmanto visu augļkopu, kas saaugusi ar sulīgajām seglapu pamatnēm un ziedkopas asi. Ananasi ir sulīgi, aromātiski, satur 12—15% saharozes. Ananasa augļi uzturā tiek lietoti svaigā veidā vai arī tos konservē. No tiem iegūst arī sulu.
Kurdistāna (Irāna)

Tautsaimniecība

Iedzīvotāju galvenā nodarbošanās ir lauksaimniecība un lopkopība, galvenie lauksaimniecības produkti ir kvieši, mieži, kā arī citi graudaugi un augļi. Galvenās rūpniecības nozares ir ķīmiskā, metāla, tekstila, ādas un pārtikas rūpniecība. Kurdistānā ir viens no lielākajiem bezdarba līmeņiem Irānā.
Dārznieks (filma)

Sižets

Kāds dārznieks lolo mīlestību pret dārzu, kurš, lai arī viņam nepieder, ir viņa dzīves piepildījums un laime. Tā kā dārznieks nevēlas dārzu dalīt ne ar vienu citu, viņš pieņem lēmumu, kā dārzā palikt uz visu mūžu.
Litija hidrīds

Izmantošana

Litija hidrīdu izmanto vielu žāvēšanai (kā desikantu) un litija alumohidrīda iegūšanai. To izmanto arī ūdeņraža ģeneratoros ērtai ūdeņraža iegūšanai (litija hidrīds no visiem hidrīdiem satur visvairāk ūdeņraža pēc masas) un keramikas izstrādājumu ražošanā. Atomenerģētikā litija hidrīdu lieto reaktoru dzesēšanai un izolēšanai.
Sevišķa nozīme ir litija savienojumam ar deitēriju — litija deiterīdam LiD jeb, precīzāk, litija-6 deiterīdam. Litija deiterīds ir ūdeņraža bumbas kodoldegviela. Atšķirībā no citas kodoldegvielas — tritija, litija deiterīds nav radioaktīvs (tritijs veidojas no litija-6, to apstarojot ar neitroniem).
Ķengurpeļu dzimta

Izskats

Visas ķengurpeļu dzimtas sugas ir neliela vai vidēja auguma grauzēji ar garu asti, kas tiek izmantota līdzsvaram, un spēcīgām pakaļkājām, kas piemērotas lēkšanai. Daudzām sugām astes galā ir pušķis. Lielākā dzimtā ir milzu ķenguržurka (Dipodomys ingens), kuras ķermeņa garums bez astes ir 15 cm, astes garums nedaudz lielāks kā ķermeņa garums. 
Šīs dzimtas grauzējiem raksturīgas iezīmes ir saspiesti kakla skriemeļi, kas daļēja saauguši kopā, īsas priekškājas, garas pakaļkājas ar gariemm pēdas kauliem un gariem pirkstiem, uzkrītoši palielināta, burbuļveida deniņu kaula bungdobuma daļa un galvaskauss ar plānām kā papīrs sienām, ar vāji attīstītu pakauša daļu.  
Zobi spēcīgi (dažām sugām aug visu mūžu, citām nē). Visām sugām ir lieli, no iekšpuses matoti vaigu maisi, kuru atvērums atrodas blakus mutei, bet pats maiss beidzas aiz pleciem. Nāsis šauras un nāsu dobumu sienas plānas. Zemacs kanāls vērsts uz sāniem un iegrimis purna sienā. Tā kā purns šajā vietā ir ļoti šaurs, tad abas puses kanāli savienojas. Ķengurpeļu dzimtas grauzēju kažoks atkarībā no sugas var būt zīdains un mīksts vai asspalavains. Matojums īss un smalks. Tā krāsa parasti saskan ar atbilstošā izplatības reģiona zemes krāsu (dažādu krāsu brūna vai pelēka).

Uzvedība

Lielākā daļa ķengurpeļu dzimtas sugu piemērojušās dzīvei tuksnešos un citās sausās, atklātās vietās. Galvenokārt barojas ar sēklām un citām augu daļām, nelielā daudzumā barojoties arī ar dzīvnieku izcelsmes barību. Mēdz veidot barības krātuves, sēklas pārnesot vaigu maisos (nevis mutes dobumā). Tādējādi sēklas saglabājas sausas un ir piemērotas ilgstošai glabāšanai. Spēj dzīvot bez dzeršanas, nepieciešamo šķidrumu uzņemot ar barību. No katras sēklas dzīvnieks uzņem apmēram 0,5 gramus ūdens. Arī urinējot, šķidrums tiek zaudēts ļoti minimāli, tā kā urīns ir koncentrēts, biezs un lipīgs.
Lielākā daļa sugu veido sarežģītu alu sistēmu ar daudziem kambariem un ieejām. Dzimtas pārstāvji ir aktīvi nakts laikā, diennakts gaišajā laikā atpūšoties alās, kurās ir vēsāks un mitrāks nekā virszemē. Lai neļautu karstajam gaisam ieplūst alās un kambaros, ieejas tiek aizsprostotas.
Bemols

Bemols (; franču: bemolle) ir muzikālās notācijas alterācijas zīme, kas pazemina skaņas augstumu par pustoni.
Bemols tiek apzīmēts ar simbolu , kas līdzinās latīņu burtam b, kas apakšpusē ir nedaudz pastiepts uz leju. Ja ir nepieciešamība skaņas augstumu pazemināt par veselu toni, tad tiek izmantots dubultais bemols, ko atzīmē kā divas bemola zīmes pēc kārtas .
Uzbrukums slepenpolicijai

Sižets

Filmas darbība norisinās īsi pēc 1905. gada revolūcijas notikumiem. No Liepājas Rīgā ierodas viens no revolūcionāru pagrīdes vadītājiem - Ādolfs Karlsons. Dokumentu pārbaudes laikā viņu arestē par pasu režīma pārkāpumu un nosūta uz īslaicīgās aizturēšanas kameru, līdz lietas apstākļu noskaidrošanai.
Policija saprot, ka aizturētais ir viens no galvenajiem revolucionāru organizatoriem, bet viņiem nav pierādījumu pret viņu. Aizturētais apgalvo, ka ir linu tirgonis un pieprasa, lai izvirza pret viņu apsūdzību vai atbrīvo.
Tad arestantu gaišā dienas laikā, iebrūkot slepenpolicijas pārvaldē pašā Rīgas centrā, atbrīvo radikāli noskaņoto kaujinieku grupa.
22. maijs

22. maijs ir gada 142. diena pēc Gregora kalendāra (143. garajā gadā). Līdz gada beigām ir atlikušas 223 dienas.
1987. gada Latvijas čempionāta šahā 1. līga

1987. gada Latvijas šaha čempionāta 1. līga - Latvijas PSR 44. šaha čempionāta vīriešiem 1. līga.

Turnīra gaita

Septītais 1. līgas turnīrs notika no 3. līdz 27. februārim 1987. gadā Rīgā. Latvijas PSR čempionāta finālā iekļuva 1.-5. vietas ieguvēji. Vispārliecinošāko uzvaru 1. līgas turnīru vēsturē izcīnīja nākamais lielmeistars Aleksandrs Šabalovs, kurš par diviem punktiem apsteidza tuvākos sekotājus. Otro un ceturto vietu dalīja Arnis Strauts, Igors Ļucko un Kaspars Ramma. Piekto vietu ar labāku papildu koeficientu ieguva Nikolajs Katišonoks, bet vēlāk čempionāta fināla dalībnieku saraksts tika mainīts un tajā piedalījās arī Vlads Šuļmans.
Akmeņi manās kabatās

Sižets

Animācijas filma ir balstīta uz filmas autores dzimtas piecām sievietēm un viņu dzīvesstāstiem. Latvijas vēsture šajā filmā savijas ar ģimeni, tās noslēpumiem un mīlestību.
European Hit Radio Top 100 (2012)

Šis ir European Hit Radio 2012. gada noslēguma Top 100. Tops tika atskaņots radiostacijā European Hit Radio pirmdien, 2012. gada 31. decembrī plkst. 10.00 ar atkārtojumu otrdien, 2013. gada 1. janvārī plkst. 10.00.

Top 100 sastādīšanas princips

European Hit Radio Top 100 tiek sastādīts pamatojoties uz klausītāju balsojuma rezultātiem, kas, ik nedēļu, tiek apkopoti Top 40. Topa veidošanas procesā piedalās visas dziesmas, kas kaut reizi ir pabijušas Top 40 sarakstā. No visām vidēji 250 līdz 280 gada laikā Top 40 iekļuvušajām dziesmām, tiek noteiktas populārākās 100.
Katrai dziesmai, kas kaut reizi ir iekļuvusi Top 40, tiek piešķirts punktu skaits, atkarībā no dziesmas atrašanās vietas topā. Piemēram, ja dziesma iknedēļas Top 40 ieņem 1. vietu, tad dziesmai tiek pieskaitīts 1 punkts, ja dziesma ieņem 12. vietu, tad 12 punkti, ja 37. vietu, tad 37 punkti un tā tālāk. Nedēļās, kurās dziesma nav iekļuvusi Top 40 populārāko dziesmu sarakstā, dziesmai tiek pieskaitīts 41 punkts. Veidojot Top 100, visi punkti tiek skaitīti kopā un augstāko vietu iegūst dziesma ar vismazāko punktu skaitu. Ja vairākām dziesmām ir vienāds punktu skaits, tad augstākā vietā nonāk tā dziesma, kurai ir bijusi augstākā vieta Top 40, tad nākamā augstākā vieta un tā tālāk.
Reign in Blood

"Reign in Blood" ir amerikāņu thrash metal grupas Slayer trešais studijas albums. Tas tika izdots 1986. gada 7. oktobrī. Šis ir pirmais albums, kuru grupa izdeva sadarbībā ar ierakstu producentu Riku Rubinu (Rick Rubin). Šo albumu ļoti labi uzņēma gan kritiķi, gan fani, kā arī tas piesaistīja lielu daļu smagā metāla cienītāju uzmanību grupai.
Kaspersky Lab

Kaspersky Lab ir uzņēmumu grupa ar pārvaldītājsabiedrību Apvienotajā Karalistē un digitālo infrastruktūru, kas tiek migrēta uz Šveici. Tai ir izpētes/izstrādes centri un drošības eksperti visā pasaulē: Eiropā, Krievijā, Japānā, ASV, Izraēlā, Austrālijā, Dienvidkorejā, Tuvajos Austrumos un Latīņamerikā. Kopš 1997. gada Kaspersky Lab rada aizsardzības risinājumus un pakalpojumus lielām korporācijām, maziem un vidējiem uzņēmumiem, kā arī mājas lietotājiem. Kaspersky Lab darbojas gandrīz 200 pasaules valstīs un teritorijās; tās tehnoloģijas aizsargā vairāk nekā 400 miljonus lietotāju visā pasaulē.
Gimalajiešu lācis

Gimalajiešu lācis ir Latvijas PSR ieviesies apzīmējums nemākulīgam tulkojumam, krievu valodas vārdus burtiski pārceļot latviešu valodā. Tas radies no kādas 1948. gadā Rīgā uz reklāmu stabiem izlīmētas Rīgas cirka afišas virsraksta „Liela dresētu gimalajiešu lāči”, kas daļā sabiedrības izraisīja sašutumu par afišā lietotās latviešu valodas kvalitāti.
Drīz vien valodnieki Latvijas Komunistiskās partijas avīzēs ieviesa valodas stūrīti, kurā rakstīja pamanītos rusicismus, bet satīriskais žurnāls „Dadzis” ieviesa rubriku „Gimalajiešu lācīši”, kurā, balstoties uz novērojumiem veikalā, vajāja rusicismus sabiedriskās vietās. Mūsdienās termina nozīme ir paplašinājusies, un ar to apzīmē nepareizus tulkojumus gan gramatikas, gan stila ziņā arī no citām svešvalodām, ne tikai krievu.
Diplomāts Aivars Baumanis par gimalajiešu lāčiem nosaucis vārdus „salīdzinoši” (no krievu: сравнительно; ar nozīmi 'samērā', 'diezgan'), „viennozīmīgi” (однозначно; ar nozīmi 'nepārprotami', 'skaidri'), „vienlaicīgi” (одновременно, 'vienlaikus'), caurspīdīgums/caurskatāmība/caurredzamība (transparency; ar nozīmi 'pārredzamība'), kā arī vārdu savienojumus „ar palīdzību” (при помощи), „kā likums” (как правило; ar nozīmi 'parasti, vienmēr, allaž'), īstenot/realizēt dzīvē (претворить в жизнь), „strādāt pie” (работать над), „spēlēt lielu lomu” (играть большую роль; ar nozīmi '[nedzīvai lietai] bija liela loma'), „uz doto momentu” (на данный момент), „kā minimums” (как минимум; ar nozīmi 'vismaz'), „pa lielam” (по большому [счёту], ar nozīmi 'lielākoties, galvenokārt'), „runa iet” (речь идет), „rezultātā” (в результате) un „attiecībā uz” (по отношению к). Savukārt žurnāliste Una Griškeviča par gimalajiešu lāča piemēriem nodēvējusi vārdus „tolete” (tualete), „asvalts” (asfalts), „ābolu koki” (no angļu: apple trees — 'ābeles') un „portrēts” (portrets).
2003. un 2004. gadā ar nolūku pievērst sabiedrības uzmanību latviešu valodas lietojumam Valsts valodas centrs rīkoja akciju „Noķer gimalajiešu lāci”, bet 2005. gadā — „Noknipsē gimalajiešu lāci”, kurā aicināja cilvēkus iesūtīt pamanītos kļūdainos latviešu valodas paraugus.
Rēzeknes apriņķis

Zemes virsa

Rēzeknes apriņķa zemes virsas ziemeļrietumu daļu veidoja Lubāna līdzenums (agrāk saukts par Malienas līdzenumu), bet dienvidaustrumu daļu Latgales augstiene (agrāk — Latgales platforma). 
Lubāna līdzenuma Rēzeknes apriņķa daļā atrodas Lubāna ezers ar zāļu purviem (klāniem) un kūdras purviem (Teiču purvs, Lielais purvs, Kņovu purvs). Vienīgi gar līdzenuma dienvidu malu pie Latgales platformas (pie Varakļāniem un Viļāniem) ir lauksaimniecībā izmantojamas zemes.      
Lielākā apriņķa daļa atradās Latgales augstienes viļņainajā virsā, kur Ledus laikmetā izveidojušies akmeņaini un smilšaini gara morēnu sanesumi. Prāvas platības aizņem ezeri (Rāznas ezers, Ežezers), kas kopā ar augstiem pauguriem padarīja šo Rēzeknes apriņķa daļu par vienu no gleznainākajām Latvijā.

Iedzīvotāji

1897. gada tautas skaitīšanā 57,9% no apriņķa iedzīvotājiem tika uzskaitīti kā latvieši, 23,9% kā krievi, 7,4% ebreji, 5,4% baltkrievi un 4,8% kā poļi.

Izglītība

Apriņķa izglītības iestādes (izņemot pamatskolas) atradās Rēzeknes pilsētā. 1938. gadā tur bija astoņas pamatskolas (3 latviešu, 2 krievu, 2 ebreju un 1 poļu), četras ģimnāzijas, tehnikums, komercskola, arodskola, latviešu skolotāju institūts un krievu pedagoģiskais institūts, kā arī Tautas universitāte un Tautas konservatorija.

Inflantijas vaivadijas sastāvā

Pēc Altmarkas pamiera Inflantijas vaivadijas sastāvā izveidoja Rēzeknes traktu (poļu: Trakt rzeżycki).

Latvijas Republikas sastāvā

1918. gada 18. novembrī Tautas padomes pasludinātajā apvienotajā un neatkarīgajā Latvijas valstī ietilpa arī Rēzeknes apriņķis, bet pilnu kontroli pār to Latvijas Pagaidu valdība ieguva tikai pēc uzvaras Latvijas Brīvības cīņās 1920. gadā.
1920. gadā, atdalot teritorijas no Stirnienas pagasta, izveidoti Atašines pagasts un Rudzatu pagasts.
No 20. gadu sākuma Gaļanu pagasts saucās par Vidsmuižas pagastu, Kuļņevas pagasts par Biržgaļa (Bērzgales) pagastu un Vaivodu pagasts par Bukmuižas pagastu.
1924. gadā Rudzatu pagastu pievieno Daugavpils apriņķim.
1925. gadā pieciem apriņķa pagastiem mainīti nosaukumi: Bikavas pagasts pārdēvēts par Gaigalavas pagastu, Biržgaļa (Bērzgales) pagasts par Labvārža pagastu (1926. gadā atjaunots Bērzgales nosaukums), Borkovas pagasts par Barkavas pagastu, Rozenmuižas pagasts par Rēznas pagastu un Rozentovas pagasts par Maltas pagastu.
No 1940. gada Bukmuižas pagasts saucas par Ezernieku pagastu, Ozolmuižas pagasts par Ozolaines pagastu un Vidsmuižas pagasts par Galēnu pagastu.
Rēzeknes apriņķa platība bija 4253,1 km² un tas robežojās ar Abrenes, Ludzas, Madonas un Daugavpils apriņķiem, un tikai dažus kilometrus ar PSRS.

Latvijas PSR sastāvā

1947. gada 16. oktobrī no Rēzeknes apriņķa tika atdalīts Viļānu apriņķis, bet Rēzeknes apriņķim pievienoja Ludzas apriņķa Nautrēnu pagastu.

Likvidēšana

1949. gada 31. decembra administratīvi teritoriālajā reformā Rēzeknes apriņķis tika likvidēts un tā teritorija iekļauta Dagdas, Kārsavas, Maltas, Preiļu, Rēzeknes un Viļānu rajonos.
Satiksmes iela (Rīga)

Vēsture

Pirmo reizi Rīgas adrešu grāmatās minēta 1868/1869. gadā ar savu tagadējo nosaukumu, kas laika gaitā nav mainījies.
Ledus laukums (hokejs)

Standarti

Pasaulē ir divi dažādi hokeja laukuma standarti - viens no tiem tiek izmantots pārsvarā Ziemeļamerikā, bet otrs praktiski visā pārējā pasaulē.

Starptautiskais

Starptautisko standartu ir noteikusi Starptautiskā hokeja federācija. Hokeja laukums ir 61 x 30 metrus liels, stūru rādiuss - 8,5 metri.

Ziemeļamerikas

Ziemeļamerikas hokeja laukuma standartu principā ir izveidojusi NHL. Ledus laukums ir aptuveni 61 x 26 metrus liels, stūru rādiuss - 8,5 metri. No starptautiskā standarta to atšķir arī līniju izvietojums uz ledus.

Stikls

Daudzās arēnās bortu augstums laukuma galos ir paaugstināts ar stikla sienu - tā ļauj skatītājiem vērot spēli un aizsargā tos no laukuma ārā izmestām ripām. Tā kā ripas spēles laikā lido ar ļoti lielu ātrumu, tad tās nopietni varētu savainot skatītājus. Nereti starp arēnas griestiem un šo stiklu ir tīkls, kas nodrošina papildu drošību.
Rēti atklātne

Vēsture

Pirmā zināmā partija, kurā lietota šī atklātne, ir 1854. gadā spēlētā partija Šumovs — Janišs. Tomēr atklātne tika  nosaukta lielmeistara Riharda Rēti vārdā, kas 20. gadsimta divdesmito gadu sākumā izveijis tās teorētiskos pamatus un ieviesis to turnīru praksē.

Stratēģiskā ideja

R. Rēti savu ideju formulē šādi: baltie uzbrūk nevis melno pozīcijas vājajam punktam e5, bet ar c2-c4 un sekojošiem g2-g3 un Lf1-g2 spēcīgam punktam d5. Daudzos variantos izveidojas pozīcijas, kas raksturīgas Grīnfelda aizsardzībai ( ar kauliņu krāsas maiņu), angļu atklātnei un citām. Mūsdienu praksē Rēti atklātne, bagātināta ar jaunām idejām, ir ieguvusi plašu popularitāti.
European Hit Radio Top 40 Nr. 1 (2011)

European Hit Radio Top 40 ir Latvijas nacionālās apraides radiostacijas European Hit Radio  iknedēļas populārāko dziesmu saraksts, kas tiek veidots apkopojot klausītāju balsojuma rezultātus EHR mājas lapā internetā vai e-pastā. Šajā rakstā ir apkopots to dziesmu saraksts, kas 2011. gadā Latvijas radiostacijas European Hit Radio iknedēļas populārāko 40 dziesmu sarakstā Top 40 ieguva 1. vietu.
Kopumā 2011. gada laikā Top 40 iekļuva 211 singli, no kuriem 82 sasniedza pirmo desmitnieku, bet 18 singli ieņēma pirmo vietu. Visvairāk nedēļas pirmajā vietā pavadīja Pitbull, Ne-Yo, Afrojack un Nayer singls "Give Me Everything", kur tas sabija 11 nedēļas, no kurām desmit nedēļas pēc kārtas. Tas ir arī dalīts 5/6 visaugstākais rezultāts topa vēsturē. Ar 6 nedēļām tam sekoja franču elektroniskās deju mūzikas dīdžeja David Guetta un austrāliešu dziedātājas Sia kopdarbs "Titanium", kā arī barbadosiešu dziedātājas Rihanna un skotu mūziķa Calvin Harris singls "We Found Love". Visvairāk nedēļas top 40 pavadīja amerikāņu elektroniskās deju mūzika apvienības LMFAO, Lauren Bennett un GoonRock deju mūzikas dziesma "Party Rock Anthem", kura topā pavadīja 26 nedēļas.

Top 40 sastādīšanas princips

European Hit Radio Top 40 tiek sastādīts, pamatojoties uz klausītāju balsojuma rezultātiem, kas ik nedēļu tiek apkopoti raidījumā "European Hit Radio Top 40". Topa veidošanas procesā piedalās visas dziesmas, par kurām ir balsots European Hit Radio mājas lapā — sadaļās Top 5 / Top 9 un Top 40, Padomdevēju aptaujā un ar e-pasta starpniecību. Neatkarīgi no tā, kādā veidā ir balsots par dziesmām, visas balsis, pēc noteikta algoritma, tiek summētas kopā, veidojot European Hit Radio klausītāju 40 populārāko dziesmu sarakstu, kas ēterā skan katru piektdienu plkst. 17.00, ar atkārtojumu svētdienā plkst. 10.00.
Starptautiskā Darba organizācija

Starptautiskā Darba organizācija (angļu: International Labour Organization, ILO) ir Apvienoto Nāciju Organizācijas aģentūra, kas starpvalstu līmenī pārrauga jautājumus par algām un citiem ienākumiem, bērnu darbu, bezdarbu, darba laiku, darbaspēku, streikiem un lokautiem, un par citiem ar darba ekonomiku saistītiem jautājumiem. Organizācijas galvenā mītne atrodas Šveices pilsētā Ženēvā. Starptautiskā Darba organizācija tika izveidota 1919. gada aprīlī, bet 1946. gadā tā kļuva par Apvienoto Nāciju Organizācijas aģentūru. 1969. gadā Starptautiskajai Darba organizācijai tika piešķirta Nobela miera prēmija.
LCROSS

Uzbūve

LCROSS kosmiskais aparāts tika izveidots, izmantojot nesējraķetes derīgās kravas gredzenveida adapteri Expendable Launch Vehicle Secondary Payload Adapter (ESPA), ar kuru LRO zonde tika piestiprināta pie Centaur raķešpakāpes. ESPA parasti tiek izmantots, lai kopā ar pamata derīgo kravu kosmosā nogādātu līdz sešiem maziem izlaižamiem pavadoņiem. ESPA patstāvīga kosmiskā aparāta lomā izmantots pirmoreiz.
ESPA ārpusē tika pievienoti seši paneļi, kuros atradās zinātniskās ierīces, vadības un kontroles sistēmas, sakaru ierīces, akumulatori un saules baterijas. Gredzena iekšpusē atradās neliels vienkomponenta degvielas raķešdzinējs. Sakarus nodrošināja divas S joslas visvirzienu antenas un divas vidēja pastiprinājuma antenas.
Bayer AG

Nesenā vēsture

2015. gada septembrī Bayer paziņoja par tā materiālu zinātnes struktūrvienības atdalīšanu atsevišķā publiskā uzņēmumā Covestro, kurā Bayer saglabāja aptuveni 70 % daļu.
Pēc Covestro atdalīšanas pabeigšanas 2016. gada janvārī Bayer veica zīmola maiņu, pozicionējot sevi kā dzīvības zinātnes uzņēmumu. Tas restrukturizēts trīs nodaļās: Farmācija (Pharmaceuticals), patērētāju veselība (Consumer Health) un Labības zinātne (Crop Science), kurā iekļauts arī Dzīvnieku veselības bizness.
2016. gada maijā Bayer piedāvāja par 62 miljardiem ASV dolāru nopirkt ASV agroķīmijas un lauksaimniecības biotehnoloģiju uzņēmumu Monsanto. Drīz pēc tam Monsanto noraidīja piedāvājumu, vēloties augstāku cenu. Septembrī Bayer piedāvāja cenu 66 miljardi USD un Monsanto piekrita šim piedāvājumam. Darījums vel jāapstiprina valstu konkurences institūcijām.
Izīda

Izīda ir viena no galvenām seno ēģiptiešu dievietēm, auglības, ūdens un vēja dieviete, sievišķības un ģimeniskās uzticības simbols, kuģniecības aizbildne. Ozīrisa māsa un sieva, Hora māte. Sākotnējais Izīdas kulta centrs atradās Buto pilsētā, kur minēto dievieti pielūdza un attēloja kā govi vai kā sievieti ar govs galvu. Vēlāk Izīda kļuva par visas Ēģiptes un ēģiptiešu galveno dievieti, lai gan galvenais viņas kulta centrs atradās Abīdā (Dienvidēģipte). Sinkrētizācijas procesā Izīdu pielīdzināja Hatorai un Nutai.
Leila Mamedbejova

Biogrāfija

Leila Mamedbejova ieguva profesionālu izglītību Baku aeroklubā un 1931. gadā veica savu pirmo lidojumu. 1932. gadā viņa turpināja mācības Tušinas lidotāju skolā Maskavā. 1933. gada 17. martā Mamedbejova brīvprātīgi izlēca ar izpletni no lidmašīnas U-2, kļūstot par otru, aiz Ņinas Kamņevas, sievieti—izpletņlēcēju Padomju Savienībā. 1934. gadā viņa kļuva par Aizkaukāza republiku sieviešu izpletņlēcēju sacensību uzvarētāju. 1941. gadā viņa bija jau aviācijas majore un gatavoja aviācijas kadrus Baku aeroklubā. Lielā Tēvijas kara gados viņa, kā četru nepilngadīgu bērnu māte, no došanās uz fronti bija atbrīvota. Baku aeroklubs tika slēgts, bet Mamedbejova ieguva atļauju atvērt desantnieku un izpletņlēcēju kursus, kuros kara gados viņa sagatavoja ap četrus tūkstošus desantnieku-izpletņlēcēju un vairākus simtus lidotāju. Divi no tiem vēlāk kļuva par Padomju Savienības Varoņiem. 
Savu pēdējo lidojumu Mamedbejova veica 1949. gadā. Līdz aiziešanai pensijā 1961. gadā viņa strādāja DOSAAF Baku filiāles priekšsēdētāja vietnieci.
Sojuz TMA-11

Nolaišanās

Nolaišanās notika 2008. gada 19. aprīlī. Nolaišanās notika pa ballistisko trajektoriju, tās laikā kosmonauti piedzīvoja desmitkārtīgu pārslodzi. Nolaižamā aparāta lūka un sakaru antena bija apdegusi, kas norādīja uz to, ka aparāts atmosfērā bija iegājis ar lūkas galu pa priekšu. Tas bija noticis tādēļ, ka dzinēju nodalījums nebija pilnībā atdalījies no nolaižamā aparāta, kā dēļ kapsula nevarēja ieņemt pareizo stāvokli, ieiejot atmosfērā, lai veiktu aerodinamisko nolaišanos.
Gaujiena

Vēsture

Gaujiena ir sens latgaļu Atzeles (Adzeles) novada centrs, vēstures avotos pirmo reizi minēta 1111. gada Novgorodas Laika grāmatā. 1238. gadā Atzeles pilskalnā uzcēla Livonijas ordeņa mūra pili (Adsel), kas kļuva par pilsnovada centru. 1932. gadā piešķirts biezi apdzīvotas vietas (ciema) statuss.
Pablo Fornalss

Karjera

Savu karjeru Fornalss sāka La Liga komandā Málaga CF. 2017. gada viņš par 12 miljoniem € pievienojās Villarreal CF. 2019. gada vasarā Fornalss par 24 miljoniem £ pievienojās West Ham United, padarot viņu par kluba visu laiku dārgāko pirkumu.
Spānijas futbola izlases sastāvā debitēja 2016. gada 29. maijā pret Bosniju un Hercegovinu.
Subtropu josla

Subtropi jeb subtropu klimatiskā josla ir klimatiskā josla Ziemeļu un Dienvidu puslodēs, atrodas starp tropu un mērenā klimata joslu, starp 30° un 40° ziemeļu un dienvidu platumu. Šajā klimatiskajā joslā ir novērojama ne tikai tropu vasara, bet arī ziema (kas nav raksturīgi tropu klimatam). Vasarā subtropu joslā sastopamas tropu, ziemā — mērenā klimata gaisa masas. Ievērojamas atšķirības starp gadalaikiem temperatūras un nokrišņu ziņā. Ziemās iespējami pat puteņi. Klimats tiek uzskatīts par subtropu klimatu, jo gada vidējā temperatūra ir lielāka par 14 °C.